EVA: 2020-2550-0074

Številka: 00719-16/2021/36

Datum: 9. 11. 2021

**Predlogi amandmajev k dopolnjenemu Predlogu zakona o urejanju prostora, EPA 1960-VIII**

**K 98. členu**

V 98. členu se za dosedanjim petim odstavkom doda novi šesti odstavek, ki se glasi:

»(6) V primeru sprememb in dopolnitev DPN se za objavo v prostorskem informacijskem sistemu pripravi tudi čistopis tekstualnega dela in čistoris grafičnega dela DPN.«.

Obrazložitev:

Sprememba 98. člena z novim šestim odstavkom nalaga priprava tudi prečiščenega tekstualnega in grafičnega dela DPN, kadar se sprejmejo njegove spremembe in dopolnitve, saj je s tem zadoščeno jasnosti in preglednosti prostorskih aktov (predpisov). Poleg tega enako določbo vsebuje tudi 124. člen za OPN.

**K 141. členu**

V 141. členu se drugi odstavek spremeni tako, da se glasi:

»(2) Tehnična posodobitev se izvede v postopku priprave prostorskega izvedbenega akta. Tehnična posodobitev se lahko izvede tudi s samostojnim postopkom sprememb in dopolnitev prostorskega izvedbenega akta v skladu s 142. členom tega zakona, pri čemer se ne sme načrtovati novih prostorskih ureditev oziroma določati nove izvedbene regulacije prostora.«.

Obrazložitev:

Sprememba 141. člena v drugem odstavku bolj natančno opredeli pomen tehnične posodobitve. Samostojna tehnična posodobitev je posebna oblika spremembe in dopolnitve prostorskega izvedbenega akta s katero se nadomešča njen veljaven grafični del. Namen tehnične posodobitve je ta, da se posodobljen prostorski izvedbeni akt uporablja kot avtentičen pravni vir.

**K 333. členu**

V 333. členu se prvi odstavek spremeni tako, da se glasi.

»(1) Ne glede na prvi odstavek 242. člena tega zakona je investitor, ki je plačal komunalni prispevek do vzpostavitve storitev za elektronsko poslovanje na področju graditve objektov (eGraditev) iz petega odstavka 263. člena tega zakona, upravičen do vračila komunalnega prispevka za obstoječo komunalno opremo v petih letih od plačila, če ga je plačal za objekt, za katerega:

* gradbeno dovoljenje ni bilo izdano ali je prenehalo veljati;
* se je gradbeno dovoljenje spremenilo tako, da je komunalni prispevek po spremembi nižji od komunalnega prispevka, plačanega pred spremembo;
* ni bila izdana odločba o legalizaciji ali dovoljenje za objekt daljšega obstoja.«.

Obrazložitev:

Amandma je potreben zaradi odprave očitne napake – pomanjkljivosti, saj ni bilo jasno, od kdaj oz. od katerega dejanja se šteje rok 5 let. Do pravice vračila je upravičen investitor, ki plača komunalni prispevek kadarkoli do vzpostavitve za elektronsko poslovanje na področju graditve objektov (eGraditev). Pravico do vračila lahko uveljavlja v roku 5 let od plačila.